
הנדון: דין וחשבון שנתי לפי סעיף 14 א' לחוק שירותי הדת היהודיים לשנת 2019

1. [bookmark: _GoBack]בהתאם להוראת סעיף 14א(יא) לחוק שירותי הדת היהודיים [נוסח משולב], התשל"א-1971 (להלן: "החוק") "השר יגיש דין וחשבון בכתב על הפיקוח והאכיפה של הוראות סעיף זה, תוך פירוט לגבי גופי הקבורה השונים; הדין וחשבון כאמור יוגש לוועדת הפנים ואיכות הסביבה של הכנסת, אחת לשנה ולא יאוחר מ-30 ביוני של השנה שלאחר השנה שלגביה הוגש הדין וחשבון".  הריני להתכבד  ולהניח בפני ועדת הפנים והגנת הסביבה של הכנסת דין וחשבון שנתי על הפעולות שנקט המשרד לשירותי-דת יהודיים (להלן: "המשרד") לפיקוח ולאכיפת הוראות סעיף זה.
2. הסדרת תחום הקבורה: קידום תיקוני חקיקה, קביעת הנחיות ונהלים חדשים לצורך הסדרת עניינים שונים בתחום הקבורה.
2.1 תזכיר הצעת חוק הקבורה תשע"ה-2015: בחודש 04/2015 הפיץ המשרד תזכיר חוק של הצעת חוק קבורה חדש, להערות הציבור, המאגם ומסדיר את כל תחום הקבורה בארץ. במהלך השנים 2016-2019 קידם המשרד דיונים על סעיפי החוק מול הרפרנטים השונים במשרד המשפטים כמו גם מול משרדי ממשלה אחרים ומול יחידות סמך שלהן ממשק לתחום הקבורה וכן מול בעלי עניין נוספים. בימים אלו אנו מצויים בשלבים האחרונים של התיקונים שתואמו מול גורמים אלו, ובכוונת המשרד לקדם פרסום הצעת החוק בחודשים הקרובים.
2.1.  להלן עיקרי ההצעה: נכון להיום תחום הקבורה הנמנה על שירותי הדת בישראל, מוסדר באמצעות: 
1. חוק שירותי הדת היהודיים [נוסח משולב], התשל"א-1971.
2. תקנות שירותי הדת היהודיים (חברות לענייני קבורה), התשכ"ז-1966.
3. חוק הזכות לקבורה אזרחית חלופית, התשנ"ו-1996.
4. תקנות הזכות לקבורה אזרחית חלופית (רישוי תאגידים לענייני קבורה. וקביעת נוהלי קבורה), התשנ"ט-1998.
5. חוק הביטוח הלאומי [נוסח משולב], התשנ"ה-1995.
6. תקנות הביטוח הלאומי (דמי קבורה), התשל"ו-1976. 
7. תקנות בריאות העם (קבורה מחדש), 1941.
8. בפקודת בריאות העם  1940 חלק ג'.
2.1.1. במשך השנים התפתחה החקיקה בתחום זה, במידה רבה, על-פי צרכי השעה ולא במסגרת הליך חקיקה כולל ומקיף. החוק המוצע יובא במקום הוראות סעיפים 14א' עד 14ב' לחוק שירותי הדת היהודים, והוא מביא עמו בשורה של הסדרה הדוקה יותר של רישוי הקבורה, מנגנון מפורט של התשלומים אותם ניתן לגבות בגין רכישת חלקות קבר - לסוגיהן השונות, מנגנון אכיפה מנהלית מתקדם הכולל סט שלם של אמצעי אכיפה, בהטלת עיצומים כספיים ובהטלת אחריות אישית על מנהלים.
2.1.2. החוק המוצע כולל שישה חלקים: 
א.	החלק הראשון עוסק במטרות החוק ובמונחיו;
ב.	החלק השני עוסק בהסדרת רישוי כולל ומקיף לגופים הפועלים בתחום והפיקוח עליו; 
ג.	החלק השלישי עניינו בזכות להיקבר ובכללים ברורים ומפורטים לגביית תשלומים בגין חלקות קבר ולהגנה על זכויות משפחות הנפטר; 
ד.	החלק הרביעי נותן מענה לקבורה אזרחית חלופית על דרך של מיזוג החקיקה הקיימת בתחום לתוך החוק המוצע והאחדת כלליהן של הקבורה היהודית מזה ושל הקבורה האזרחית מזה; 
ה.	החלק החמישי - הינו החידוש המרכזי בדבר חקיקה זה ועניינו בהענקת אמצעי אכיפה מנהלים מתקדמים למשרד הממונה; 
ו.  החלק השישי הכולל הוראות כלליות: הזכות להיקבר בכבוד, הזכות להיקבר כפי אמונתו של אדם והזכות ליחס הוגן ולדמי קבורה הוגנים מידי גופי הקבורה הפועלים בתחום.
2.1.3. מערכות השלטון ובראשן המשרד לשירותי דת פועלות במשך שנים לביסוסן של זכויות אלו ולהגן עליהן. מחסור בכלי פיקוח ואכיפה נאותים בידי המשרד הממונה, פעולתם הלא מתואמת של מספר גורמי שלטון בתחום זה, לצד המשרד הממונה, בהם: המוסד לביטוח לאומי, משרד הבריאות ומנהל מקרקעי ישראל, הביאו לכרסום ולפגיעה בזכות חשובה זו.
2.1.4. על מנת למגר את התופעות המתוארות לעיל ולהגן כראוי על זכות הקבורה, שקד המשרד הממונה  בשנים האחרונות על כתיבתה של הצעת חוק לעיגון הצרכים בתחום זה בחיקוק ייחודי כולל ומקיף, אשר ייתן מענה ראוי לצורכי התחום וליכולת האכיפה והפיקוח של המשרד לגביו. 
2.1.5.  הסדרת תעריפי קבורה- תעריפים עבור רכישת חלקות חריגות ובבי"ע סגורים שעד כה טרם הוסדרו בחוק הקיים, יוסדרו ויעוגנו.
2.1.6. יצוין כי במקביל לקידום הצעת החוק שמטרתה הסדרה רוחבית של תחום    הקבורה, המשרד פעל באפיקים נוספים, באמצעים הנתונים בידיו, כדי להסדיר סוגיות מסוימות בנושא הקבורה. כך למשל, במהלך שנת 2019  הוציא המשרד מספר נהלים שפורסמו בחוזרי מנכ"ל ועדכן את תנאי רישיון הקבורה, בין היתר בנושאים הבאים:
1. הנחיות והוראות לפעילות בתחום הקבורה (חוזר מנכ"ל עח/1, מרץ 2018, פרק 862). 
2. החובה לחיסון טהרנים העוסקים בקבורה (שם, סעיף 5). 
3. הנחיות לבניית בתי טהרה ולהפעלתם (שם, סעיף 6). 
4. נוהל כריית קבר (שם, פרק 863). 
5. נוהל טיפול בתקלות קבורה (שם, פרק 864). 
6. קבורה ביישובים החקלאיים (שם, פרק 865, סעיף 10). 
7. קביעת הנחיות בקשר למכירת חלקות קבורה עבור תושבי חו"ל, הכוללות בין היתר הגבלת תעריפים והגבלת שיעורי מכירות (שם, סעיף 11). 
8. מפרט כללי לבתי עלמין (חוזר מנכ"ל עח/2, אוגוסט 2018, פרק 876). 
9. נוהל פינוי נפטרים, הובלתם ואחסנתם (שם, פרק 877). 
10. נוהל קבורה מרכזי (שם, פרק 878). 
11. הנחיות בקשר להבאת נפטרים מחו"ל (שם, פרק 879). 
12. הנחיות בעניין נגישות ובטיחות בבתי עלמין (שם, פרק 880). 
13. הסדרת מכירת חלקות קבר באמצעות מיופה כח (שם, פרק 881, סעיף 9.4).
14. חיוב גופי הקבורה שיש להם אתר אינטרנט לפרסם באתר שלהם תעריפים מפורטים של כל סוגי הקבורה שמציעים (שם, סעיף 17.1.14). 
2.2. [bookmark: RANGE!A1:T16]במקביל פרסם המשרד נהלים חדשים ובהם: נוהל קבורת נפלים, עוברים ותינוקות (בשיתוף משרד הבריאות והמוסד לביטוח לאומי) וכן עומד לפרסם נוהל קבר עילי (בשיתוף המוסד לביטוח לאומי) ונוהל נפטרים מקיף ויסודי (כולל זיהוי נפטרים).
2.3. ניסוח מחדש לתנאי קבלת רישיון קבורה חידושו או קבלת אישור עקרוני לקבורה - מפרט מהם התנאים הנדרשים ומהם המסמכים שבאמצעותם יוכח כי תנאים אלו מתקיימים לצורך קבלת רישיון קבורה עבור: גוף קבורה חדש וגוף קבורה ותיק המבקשים רישיון לגבי בית עלמין חדש; חידוש רישיון (לגבי בית עלמין קיים, בקרקע שכבר ניתן לגביה רישיון); אישור עקרוני לצורך התמודדות במכרז לקבלת מקרקעין המיועדים לקבורה. 
2.3.1. על מנת להטמיע את התנאים כאמור, בשלבי העבודה השונים, נוסחו מסמכים עדכניים לבקשה לקבלת או חידוש רישיון וכן לעניין הבקשה לקבלת אישור עקרוני אותם ניתן למצוא באתר המשרד לשירותי דת, זאת עד לסיום פיתוח הטופס באופן מקוון במסגרת תכנית אב למחשוב.
 ליווי (מעקב והדרכה) פיתוח בי"ע: בשיתוף עם חברות מהנדסים חיצוניות (נבחרו בהליך מכרזי) נעשית עבודת שטח שעיקרה מעקב והדרכה, אישור וניהול תכניות עבודה (כולל בדיקת חשבונות והוראות תשלום), ייעוץ, כולל ניתוב פרויקטים לקבורה רבודה לגופי קבורה בבתי עלמין.
2.4. ליווי מקצועי למועצות דתיות ויתר גופי הקבורה: הדרכות מקצועיות באופן טלפוני (כולל זמינות מעבר לשעות העבודה המדווחות) וכן הדרכות פרונטאליות בשטח.
2.5. חיזוק תחום הביקורת והרגולציה על גופי קבורה: ביצוע ביקורת בגופי קבורה ובתי עלמין ברחבי הארץ בתחום המנהלי, המקצועי ומעקב אחר תיקון הליקויים (בין היתר בנושא הדרת נשים בטקס לוויה, ונושא נגישות נכים).
3. פיקוח ובקרה בנושא גביית תשלומים עבור חלקות קבר בהתאם לתעריפים שנקבעו בחוק    
3.1 מהניסיון שנצבר במשרד עולה כי חלק נכבד מאוד מתלונות האזרחים כנגד גופי הקבורה נוגע לנושא רכישת חלקות קבר. ולפיכך, בהמשך למדיניות שננקטה גם בשנת 2019 הושם דגש מיוחד בבדיקת בקשות גופי הקבורה לחידוש רישיון קבורה (בדיקה הנערכת ע"י רו"ח חיצוני) על כך שגופי הקבורה אכן מקפידים שלא לחרוג מהתעריפים המקסימאליים עבור רכישת חלקות קבר מחיים שנקבעו בסעיף 14א' לחוק (לרבות בדיקה כי ניתנו לרוכשים ההנחות שנקבעו בחוק), וכן שכספים שנגבו לאחר מיתה ממשפחות הנפטרים אכן נגבו כדין ובהתאם להנחיות המשרד. במקרים בהם נמצאה גביית תשלומים שלא כדין, עוכב חידוש רישיון הקבורה עד להחזר מלא של הכסף לאזרחים והצגת אסמכתאות תשלום לאגף הסדרה פיקוח ובקרה. 
3.1. בהקשר זה יצוין כי המשרד,  בשיתוף אחראית פניות הציבור במשרד, טיפל בעשרות רבות של  תלונות אזרחים. במקרים בהם עלה חשש כי גופי הקבורה פעלו בניגוד לדין או בניגוד להנחיות המשרד – קיים המשרד בירורים למנהלי גופי הקבורה. במקרים בהם נמצא כי התלונה מוצדקת - חייב המשרד את גופי הקבורה להשיב את הסכומים שגבו ביתר מהאזרחים 
4. פיקוח בנושא התנהלות כספית נכונה והקפדה על ניהול קרן נפרדת לפיתוח בתי עלמין 
4.1.  אגף הסדרה, פיקוח ובקרה העמיק את הביקורת בנושא ההתנהלות הכספית של גופי הקבורה, ובעיקר בכל הנוגע לניהולה של קרן נפרדת לפיתוח בתי עלמין (להלן: "קרן הפיתוח"). מטרת הבדיקה היא לוודא מחד, כי כל ההכנסות ממכירות חלקות קבר וכן כל כספי התמיכה המיועדים לפיתוח בתי עלמין וכספי אגרות ביסוס מצבות מקבלני המצבות מופקדים בקרן הפיתוח. מאידך, נבדק שהשימוש בכספי קרן הפיתוח הינו אך ורק למטרות שעניינן פיתוח בתי עלמין ותחזוקת בתי עלמין סגורים לאורך ימים ושנים. (הבדיקות מתבצעות ע"י משרדי רואי חשבון חיצוניים).
4.2. כמו כן, פרסם האגף הנחיות מפורטות הכוללות דגשים באשר לניהול קרן הפיתוח, מקורות המימון של קרן הפיתוח והוגדרו במפורט סוגי ההוצאות שניתן להוציא ממנה.
4.3. במקרים בהם נמצא כי גופי הקבורה פעלו בניגוד להנחיות, ולא הפקידו כספים לקרן, או לחילופין – עשו שימוש בכספי הקרן שלא למטרות פיתוח בתי העלמין, הורה אגף פיקוח, הסדרה ובקרה לגופי הקבורה להשיב את הכספים לקרן הפיתוח, ווידא כי אכן הופקדו הכספים לקרן הפיתוח כנדרש. 
4.4.  אגף הסדרה, פיקוח ובקרה במשרד פרסם פורמט אחיד לדיווח כספי לחברות  קדישא (ע"ר) בכדי להקל על אותם גופים. ובמטרה להביא ליצירת "שפה משותפת" בין גופי הקבורה. בהתאם לפורמט האחיד לדיווח כספי בודק האגף את הנתונים הכספיים הנדרשים לצורך מתן/חידוש רישיון הקבורה. בנוסף, מספק פורמט הדו"ח האחיד מידע עדכני בנוגע למלאי הקברים של גוף הקבורה ולשוויו הכספי. ויוצר ממשקי שיתוף עם רשם העמותות לעניין אישור לניהול תקין, וביטוח לאומי לעניין תשלום ליום הקבורה.
5. פיקוח כללי ורגולציה שוטפת על גופי קבורה לרבות ביצוע ביקורות עומק  
5.1. ביקורות עומק - אגף הסדרה, פיקוח ובקרה  במשרד פעל במסגרת השנה החולפת לקדם את ביצוען של ביקורות יסודיות ומעמיקות בחמישה עשר גופי קבורה שנבחרו (חברות לענייני קבורה ומועצות דתיות). הביקורות בוצעו ע"י משרדי רואי חשבון חיצוניים, ואלו העבירו לאגף דיווחים שוטפים בנוגע להתקדמות הביקורת וממצאי הביניים. ככל שממצאי הביקורת העלו כי קיים חשש להתנהלות לא תקינה של גוף הקבורה, פעל האגף מול גוף הקבורה ליישום המלצות הביקורת ולתיקון הממצאים. 
5.2. מינוי רו"ח חשב מלווה - במקרים בהם נמצאה התנהלות שאינה תקינה באופן מהותי העולה לכדי אי סדרים כספיים ומנהליים ו/או התנהלות כלכלית שאינה יעילה באופן המעלה חשש שיוביל את גוף הקבורה למצב של חדלות פירעון, עושה המשרד לעתים שימוש במינויו של רואה חשבון חשב מלווה, וזאת  כתנאי לחידוש רישיון הקבורה. באמצעות מינויו של החשב המלווה – ניתן לעקוב באופן הדוק על פעילות גוף הקבורה בכלל והתנהלותו הכספית בפרט, ובאופן זה לוודא כי תוקנו הליקויים בהתנהלות גוף הקבורה, וכי הוסדרה פעילותו והוא החל לפעול בהתאם להנחיות המשרד ועפ"י הוראות הדין. 
5.2.1. פיקוח ובקרה בנושא זכות במקרקעין כתנאי למתן רישיון קבורה
5.2.2. בשנת 2019 הושם דגש מיוחד בבדיקת הזכות במקרקעין של גופי קבורה בבקשות לקבלת רישיון קבורה וזאת בהתאם לתנאים למתן רישיון קבורה שנקבעו בתקנות שירותי הדת היהודיים (חברות לענייני קבורה), תשכ"ז – 1966.
5.2.3. סעיף 4(א)(2) לתקנות אלו עוסק בתנאים למתן רישיון קבורה, כאשר אחד התנאים הינו הוכחת זכות במקרקעין המיועדים על פי תכנית לקבורה לצורך ביצוע קבורה כתנאי למתן הרישיון. לעניין זה  – "זכות במקרקעין" – זכות בעלות או חכירה לדורות לרבות זכות לקבלת זכות כאמור ; "חברה לענייני קבורה – למעט רשות מקומית ומועצה דתית". 
5.2.4. מדובר למעשה באחת הדרכים שבעזרתן בחר המחוקק לוודא כי התשלומים הנגבים מרכישת חלקת קבר מחיים משמשים למטרתם ומגיעים ליעדם, קרי, תחזוקה ופיתוח של בתי העלמין במטרה לשמור על כבוד הנפטרים.
5.2.5. את חשיבות בדיקת הזכויות במקרקעין ניתן לראות אפוא מהתייחסותו של כבוד השופט נ' סולברג  בבג"צ 3676/10 כתר כדרך המלכים בע"מ נגד השר לשירותי דת, בו נקבע כי: "יש לוודא שבעל רישיון הקבורה אשר מקבל את התשלומים, יהיה גם זה שיתחזק את בית העלמין לאורך זמן. על מנת למלא תכלית זו, מתנה המשיב את קבלת רישיון הקבורה בזיקה לקרקע. בדרך זו, בית העלמין לא יהיה "יתום", יהיו לו "אמא ואבא" בעלי זיקה לקרקע, הם יתחזקו אותו במהלך השנים, ותהיה להם גישה לתשלומים המיועדים לתחזוקה". עוד מוסיף כבוד השופט, "מתן רישיון קבורה "צף"... המאפשר לגבות תשלומים ולקבור נפטרים בבתי עלמין שונים ברחבי הארץ ללא זיקה לקרקע, וממילא ללא מחויבות לתחזק את הקברים ולפתח את בית העלמין בכללותו, פוגע באינטרס הציבורי שבשימור ופיתוח בתי העלמין. ביתר שאת כך, כאשר אותו גוף גובה תשלומים המיועדים לפיתוח בית העלמין, אך לא משתמש בהם בפועל למטרה זו".
5.2.6. ועדת חריגים: בעקבות תיקון תקנה 4 לתקנות שהוביל לדרישת הזיקה לקרקע נולד הצורך בייסוד ועדת חריגים המיועדת לתת מענה לחברה לענייני קבורה שאין ביכולתה להוכיח את התנאי בתקנת משנה 4(א)(2).
5.2.7. ועדת החריגים בראשות מנכ"ל המשרד אשר עמה נמנה גם היועץ המשפטי של המשרד, מנהל אגף הסדרה פיקוח ובקרה וכן מנהל אגף קבורה, התכנסה בשנת 2019 לצורך דיון בבקשות של גופי קבורה אשר יש להם בעיה בזיקתם לקרקע. הבקשות מובאות לדיון בוועדת החריגים לאחר שהחברה לענייני קבורה הגישה בקשה מנומקת באמצעות עו"ד המייצג את החברה, המגובה בתצהיר, חתום בידי מורשה החתימה בחברה בנוגע לסיבות המונעות את הוכחת התנאי כאמור.
5.2.8. לאחר דיון בוועדת החריגים מתפרסם פרוטוקול החלטות הועדה ומתבצעת בקרה על ידי אגף הסדרה פיקוח ובקרה ליישום החלטות הועדה ומתן עדכון התפתחות בוועדה הבאה.
5.2.9. אגף הסדרה, פיקוח ובקרה במשרד פעל במסגרת השנה החולפת בשיתוף פעולה עם הלשכה המשפטית לשינוי דרישת הוכחת הזיקה למקרקעין לבקשות רישיון קבורה שהוגשו על ידי "ועד מקומי" מתוקף היותו במעמד הזהה ל"רשות מקומית" (אשר פטורה מהוכחת הזכות במקרקעין) אשר שואב את סמכויותיו מהמועצה האזורית ככל שאצלה לו המועצה על פי החלטתה לפי סעיף 63 לצו המועצות המקומיות (מועצות אזוריות), תשי"ח- 1958 .
6. אמצעי האכיפה והפיקוח הנמצאים בידי המשרד 
6.1. רישיון קבורה- האמצעי העיקרי הנמצא כיום בידי המשרד לצורך פיקוח ואכיפה על גופי הקבורה הוא רישיון הקבורה. 
6.1.1. תקנה 2 לתקנות שירותי הדת היהודיים (חברות לענייני קבורה), תשכ"ז-1966 קובעת כי כל חברה לענייני קבורה, חייבת ברישיון, שתוקפו קצוב לשנתיים מיום נתינתו, מאת השר לשירותי דת. השר לשירותי דת רשאי ליתן רישיון ו/או לחדשו לתקופה נוספת, ומאידך לשלול את הרישיון או להתלות את תוקפו בתנאים מסוימים.
6.1.2. כאמור, ע"פ תקנות שירותי הדת תוקפו של רישיון הקבורה הינו שנתיים מיום נתינתו. תוקף זה יוצר עומס רגולטורי על גופי הקבורה וכן על כוח האדם באגף הקבורה שבמשרד לשירותי דת. כחלק מהתהליך לשיפור שירותי הדת והסרת עודף רגולטורי, בכוונת המשרד לייצר מנגנון לחידוש רישיונות קבורה במתווה של שנתיים ולאחר מכן שלוש שנים ולבסוף חמש שנים (2-3-5) לגוף קבורה אשר יעמוד בסטנדרטים הרגולטוריים. כמו כן פועל המשרד על העברת רישיונות קבורה ממושבים וקיבוצים המהווים את חלק הארי במחזיקי רישיונות הקבורה - לידי המועצות האזוריות בימים אלה החל פיילוט ב-4 מועצות אזוריות.
6.1.3. בהתאם לתקנה 3 לתקנות אלו, בקשה לרישיון תוגש בכתב לשר, והוא או בא כוחו רשאים לדרוש כל מסמך או ידיעה הדרושה לו לעניין זה.
6.1.4. בהתאם לסעיף 8(א) לתקנות שירותי הדת היהודיים (חברות לענייני קבורה), תשכ"ז-1966 – גוף קבורה העוסק בקבורה ללא רישיון בתוקף – דינו מאסר שלושה חודשים.
6.1.5. משמעות נוספת של שלילת תוקף רישיון הקבורה היא שגוף הקבורה לא יהיה זכאי לדמי הקבורה מאת המוסד לביטוח לאומי. זאת בהתאם לנוהל שגובש בין משרדנו ובין המוסד לביטוח לאומי בהנחיית המשנה ליועץ המשפטי הגב' שרית דנה. לעניין זה ראוי לציין כי סעיף  266 לחוק הביטוח הלאומי (נוסח משולב) התשנ"ח- 1995 קובע: "הובא לקבורה בישראל אדם שנפטר בישראל או תושב ישראל שנפטר בחוץ לארץ, ישלם המוסד לחברה קדישא, לרשות מקומית, למוסד ציבורי אחר או לכל אדם המורשה כדין לעסוק בקבורת נפטרים, שטיפלו בקבורת המת, דמי קבורה בסכומים ולפי תנאים ומבחנים שקבע השר בהתייעצות עם השר לענייני דתות ".
6.1.6. בשנת 2019 הונפקו 402  רישיונות קבורה לגופי קבורה שעמדו בתנאי הרישיון ובכלל זה קיומו של הסכם עם המוסד לביטוח לאומי, מסמכים המעידים על זיקה לקרקע בית העלמין, העברת מסמכי התאגדות, אישור ניהול תקין (לעמותות), הגשת דו"חות כספיים וכיו"ב.
6.1.7. בשנת האחרונה החלו מגישי הבקשות לרישיון קבורה בהגשת טופס מכוון לרישיון קבורה  במערכת שירת הים. 
7.  פעילות לאכיפת האיסור לקבורה מסחרית ביישובים חקלאיים – בהתאם להחלטת הממשלה מס' 2514 (קבר/12) מיום 26.8.2004 קבורה ביישובים חקלאיים תתבצע באם הנפטר הוא תושב המקום או בן משפחתו בלבד. הקבורה כאמור תתבצע ללא תשלום, למעט מכירה מחיים.
8. בהתאם להחלטה, סמכויות האכיפה ניתנו בידי רשות מקרקעי ישראל. יחד עם זאת משרדנו משתף פעולה עם הרשות לעניין זה, בין היתר באמצעות העברת מידע המתקבל לידנו וסיוע ליחידה למיקור חוץ במשרד המשפטים בכל הנוגע לתביעות, מקום שהוחלט על הגשתן נגד גופים שנמצא כי הפרו את החלטת הממשלה וכי התקיימה בבית העלמין בשטחם קבורה מסחרית. כך לדוגמא, נוצר שיתוף פעולה הדוק עם רשות מקרקעי ישראל בנוגע לטיפול בבית העלמין "מנוחת עדן" בחצור אשר התבצעה קבורה מסחרית בשטחו.  
9. הסברה ופרסום של זכויות הציבור ומכלול המידע בתחום הקבורה 
10. המשרד רואה חשיבות רבה בהפצת המידע ובהסברה  כחלק חשוב ובלתי נפרד מפעילותו. לכן דואג המשרד להעביר לציבור את כל המידע אודות הזכויות המגיעות לו בתחום הקבורה. המשרד פועל במספר דרכים להנגשה של המידע :   
10.1. למשרד אתר אינטרנט הכולל בתוכו מידע נרחב ועדכני בנוסח החוקים, התקנות, נהלי קבורה, הנחיות המשרד בחוזרי מנכ"ל, זכויות המגיעות למשפחת הנפטר, פרטי גופי  הקבורה, תעריפים לרכישת חלקות קבר בחיים, מידע הלכתי ועוד.  
10.2. הופצו חוברות מידע למשפחות נפטרים - המשרד הוציא מהדורה מעודכנת אשר הופצה בין היתר בבתי חולים בשיתוף עם משרד הבריאות. החוברת מוגשת למשפ' הנפטר מיד לאחר הודעת הרופא על הפטירה. החוברת כוללת מידע רב, ובין היתר:  סדר הפעולות לביצוע לצורך קבורה, זכויות המשפחות, פרטי חברות הקבורה, מידע הלכתי, מנהגי אבלות ועוד. 
10.3. פורסם מאגר המאגד את כל גופי הקבורה המחזיקים ברישיון במדינת ישראל בצירוף אנשי הקשר ובתי העלמין שבאחריות גופי הקבורה השונים לרווחת הציבור.  
10.4. הוקם מוקד טלפוני לפינוי נפטרים מחוץ לבתי החולים הפועל 24 שעות ביממה. מס' הטלפון של המוקד 0120* בשיתוף עם פורום  חברות קדישא, בשעות העבודה בין 16:00 – 08:00 מתפקד כמוקד מידע בלבד, ומטרתו מתן מידע מדויק ככל האפשר למשפחות הזקוקות לסידורי הלוויה ו/או שירותים נלווים, הפונים יכולים לקבל פרטי התקשרות עם גוף הקבורה הרלוונטי, מידע על התהליכים הנדרשים ומידע על זכויותיהם, על השירותים הניתנים ללא תשלום ועל השירותים בתשלום ועוד, לאחר שעות העבודה החיוג למספר 0120* מנתב בנוסף למידע, למוקדי פינוי נפטרים, מוקדי פינוי הנפטרים מפנים נפטרים מחוץ לבתי החולים, אחרי שעות העבודה, בשבתות וחגים, חיוג לנתב ומסירת תעודת זהות ומיקום הפטירה ינתב למוקד הרלוונטי ויוזנק צוות לטפל בפנוי ואחסון הנפטר במתקן הקירור הקרוב ביותר עד להלוויה ללא תשלום בשיתוף עם ביטוח לאומי, פינוי נפטרים בשעות העבודה הרגילות מתבצע ללא תשלום על ידי חברות הקבורה בתנאי שהפטירה והקבורה בתוך תחום הטיפול שלה. 

11. טיפול בפניות הציבור
11.1. מתוקף תפקידו כגורם השלטוני שמסדיר את פעילותם של גופי הקבורה השונים, משמש המשרד כתובת לתלונות ופניות הציבור בנוגע להתנהלות גופים אלו. תלונות אלו מגיעות מהציבור בדרכים שונות וכל פנייה או תלונה זוכה למענה או טיפול המתבקש מנסיבות העניין. 
11.1.1. המשרד מטפל בתלונות של אזרחים בנושא ומקיים בירורים ושימועים למנהלי גופי הקבורה בהתאם לצורך. 
11.1.2. מתן מענה באמצעות תמיכה פרונטאלית ומענה טלפוני מקצועי - לציבור הרחב, למועצות דתיות ולגופי הקבורה.
11.1.3. עובדי אגף הקבורה, האחראית על פניות הציבור, הלשכה המשפטית, ומחלקת פיקוח ובקרה - נותנים מענה שוטף לפניות רבות של הציבור הרחב וכן לגופי הקבורה בכל הנושאים בתחום הקבורה. המענה ניתן בכתב (בדואר ובפקס), בדואר אלקטרוני, באמצעות הטלפון ובאמצעות פגישות במשרד ומחוצה לו. 
 

       בכבוד רב

הרב יעקב אביטן
השר לשירותי דת

העתקים:
עו"ד עודד פלוס - מנכ"ל המשרד לשירותי דת
עו"ד גליה קליין - יועמ"ש המשרד לשירותי דת 
מר יצחק ישי - מנהל אגף בכיר קבורה. 

